ไตรมาส4ศก.หด9%ส่งปี’54จีดีพีไม่ขยาย
สคช.ชี้ น้ำท่วมทำเศรษฐกิจไตรมาส 4 ปีที่แล้ว หดตัว 9% ส่งผลเศรษฐกิจปี 2554 โต 0.1%
21 ก.พ. 2555

สคช.ชี้ น้ำท่วมทำเศรษฐกิจไตรมาส 4 ปีที่แล้ว หดตัว 9% ส่งผลเศรษฐกิจปี 2554 โต 0.1% 
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยถึงอัตราการขยายตัวของเศรษฐกิจไทย (จีดีพี) ในปี 2554 ที่ผ่านมาว่า ในช่วงไตรมาสที่ 4 ปี 2554 จีดีพีหดตัว 9% ถือเป็นการหดตัวครั้งแรกในรอบปี เทียบกับ 3 ไตรมาสแรกที่ขยายตัวได้ 3.2% 2.7% และ 3.7%
สาเหตุสำคัญมาจากเหตุการณ์อุทกภัยที่เกิดขึ้นในช่วงปลายปี 2554 ส่งผลให้จีดีพีของไทยในปี 2554 ขยายตัวได้เพียง 0.1%
ทั้งนี้ เป็นผลจากการผลิตภาคอุตสาหกรรมหดตัว 21.8% เนื่องจากน้ำท่วมกระทบระบบขนส่งและห่วงโซ่การผลิตส่งผลให้การส่งออกขยายตัว 16.4% ลดลงเมื่อเทียบกับปีก่อนที่ขยายตัวได้ 28.4% การใช้จ่ายภาคครัวเรือนขยายตัวได้เพียง 1.3% ลดลงจากปี 2553 ที่ขยายตัว 5.1% โดยยอดจำหน่ายสินค้าคงทนลดลง 21.85%
ความเชื่อมั่นผู้บริโภคลดลงอยู่ที่ระดับ 62.3 เทียบกับ 73.5ในไตรมาสที่แล้ว เพราะคนกังวลเรื่องค่าครองชีพที่สูงขึ้นเช่นเดียวกับการลงทุนภาคเอกชนขยายตัว 3.3 % ลดลงจากปีก่อนที่ขยายตัว 9.4% ภาคการท่องเที่ยวขยายตัว 19.8% มีนักท่องเที่ยวเดินทางมาไทย 19.1ล้านคน เพิ่มจากปี 2553 ที่ขยายตัว12.6 % ส่วนภาคเกษตรกรรมขยายตัว 3.8 %ดีกว่าปี2553ที่หดตัว2.3 % ส่งผลให้รายได้เกษตรเพิ่มขึ้น17.9%
“สศช.ประเมินความเสียหายจากน้ำท่วมต่อด้านเกษตรกรรม อุตสาหกรรม และบริการ ทำให้จีดีพี ณ ราคาประจำปีลดลง 3.28 แสนล้านบาท ส่งผลให้จีดีพีโดยรวมลดลง 3.7% จากเดิมที่ประเมินว่าเศรษฐกิจจะขยายตัว 3.8% ส่งผลให้เศรษฐกิจไทยปี 2554 ขยายตัวได้จริงเพียง 0.1% โดยเงินเฟ้ออยู่ที่ 3.8% ดุลบัญชีเดินสะพัดเกินดุล 3.4% ของจีดีพี” นายอาคม กล่าว
ธปท.ชี้เศรษฐกิจไทยปี 54โต 0.1% ต่ำกว่าคาด แต่มั่นใจปีนี้ขยายตัวได้ในทิศทางที่ดีขึ้น 
นายไพบูลย์ กิตติศรีกังวานผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) กล่าวว่า ของคณะกรรมการพัฒนาการเศรษฐกิจและสังคมแห่งชาติ(สศช.)ที่โตเพียง การประกาศอัตราการขยายตัวของเศรษฐกิจไทย ( จีดีพี ) ในปี 2554 ที่ผ่านมา0.1% ยอมรับว่าต่ำกว่าที่ธปท.ประมาณการณ์ไว้ที่ระดับ 1.0% ค่อนข้างมาก เนื่องจากไตรมาส 4 ปี 2554 จีดีพีติดลบตั้ง 9 % ถือเป็นการติดลบในรอบปี โดยธปท.ต้องเข้าไปดูในรายละเอียดว่าแตกต่างกันอย่างไรต่อไป แต่การขยายตัวเศรษฐกิจในปีนี้ ธปท.ยังมองในทิศทางเดิม ยังเชื่อว่าเศรษฐกิจในปีนี้ยังมีแรงขับเคลื่อนให้ขยายตัวได้ที่ระดับ 4.9% เพราะปัจจัยที่มีผลต่อเศรษฐกิจไม่มีอะไรเปลี่ยนแปลงไปจากที่คาดไว้
“เศรษฐกิจปีที่แล้วขยายตัวต่ำ ก็ทำให้ปีนี้สามารถขยายตัวได้สูง” นายไพบูลย์ กล่าว“ปีนี้เรายังมองว่าเศราบกิจมีแรงขับเคลื่อน น่าจะโตในทิศทางที่คาดไว้ได้ ส่วนจะโตได้สูงหรือไม่นั้น คิดว่คงสูงกว่าปีที่ผ่านมา เพราะตัวเลขของฐานปีที่ผ่านมาต่ำ” นายไพบูลย์กล่าว
ทั้งนี้ ธปท.คาดการจีดีพีปีนี้ไว้ที่ระดับ 4.9% ภายใต้อัตราเงินเฟ้อพื้นฐานที่ 2.2% เงินเฟ้อทั่วไปที่ 3.2% ส่วนจีดีพีปี 2556 ไว้ที่ระดับ 5.6% ภายใต้เงินเฟ้อพื้นฐานที่ระดับ 1.7% และเงินเฟ้อทั่วไปที่ระดับ 2.9% โดยมีปัจจัยขับเคลื่อนสำคัญจากอุปสงค์ในประเทศ จากการฟื้นฟูหลังน้ำท่วม